Ужо на працягу 20 год (час працы ў рэдакцыі, аўт.) не можа дазволіць сабе расслабіцца, адключыцца, ні пра што не думаць і мой калега, якога з упэўненасцю можна аднесці пад апісанне героя з вышэйзгаданай кнігі. Шчыры чалавек, таленавіты журналіст, сапраўдны патрыёт, надзейны сябра (дарэчы, гэты спіс можна яшчэ працягваць доўга, аўт.) — Аляксандр Ляйчынскі, загадчык аддзелам сельскай гаспадаркі. За ўвесь гэты прамежак часу плённая праца Аляксандра Пятровіча высока адзначалася не толькі на раённым узроўні, але і на абласным. Так у 2012 годзе ён атрымлівае Дыплом 3 ступені сярод немаленькай колькасці журналісцкай браціі нашага рэгіёна ад Магілёўскага выканаўчага камітэта, у мінулым — уступае ў Беларускі саюз журналістаў. І гэта толькі малая жменя тых заслуг, аб якіх успамінае мой суразмоўца, які сціпла называе сябе карэспандэнтам. На самай жа справе іх куды больш, але нейкая “юнацкая” сціпласць не дазваляе доўга засяроджваць увагу на гэтым моманце.